Document ID: 32008R0903

32008R0903
L 249/3
SLUŽBENI LIST EUROPSKE UNIJE
17.09.2008.
UREDBA KOMISIJE (EZ) br. 903/2008
od 17. rujna 2008.
o posebnim uvjetima za dodjelu izvoznih subvencija za određene proizvode od svinjskog mesa
(Kodificirana verzija)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (1), a posebno članke 170. i 192. u vezi s njezinim člankom 4.,
uzimajući u obzir Uredbu Vijeća (EEZ) br. 386/90 od 12. veljače 1990. o nadzoru izvoza poljoprivrednih proizvoda za koje se dobivaju izvozne subvencije ili druge naknade (2), a posebno njezin članak 6.,
budući da:
(1)
Uredba Komisije (EZ) br. 2331/97 od 25. studenoga 1997. o posebnim uvjetima za dodjelu izvoznih subvencija za određene proizvode od svinjskog mesa (3) nekoliko je puta znatno izmijenjena (4). Radi jasnoće i racionalnosti, navedenu Uredbu trebalo bi kodificirati.
(2)
Članak 21. Uredbe Komisije (EZ) br. 800/1999 od 15. travnja 1999. o utvrđivanju zajedničkih detaljnih pravila za primjenu sustava izvoznih subvencija za poljoprivredne proizvode (5) predviđa da se ne dodjeljuje nikakva subvencija ako proizvodi na datum prihvaćanja izvozne deklaracije nisu pouzdane i primjerene tržišne kvalitete.
(3)
Unatoč tome, takvi su se zahtjevi pokazali nedostatnima za osiguranje primjene jedinstvenih uvjeta pri isplati subvencija za neke proizvode navedene u članku 1. stavku 1. točki (q) Uredbe (EZ) br. 1234/2007.
(4)
Stoga je potrebno na razini Zajednice odrediti dodatne uvjete u vezi s proizvodima prosječne kakvoće i omogućiti isplatu subvencija za proizvode lošije kakvoće.
(5)
Treba osigurati dodatnu kakvoću u slučaju proizvoda obuhvaćenih oznakama KN 1601 00 99 i 1602 49 19 koji ne sadrže meso peradi te za koje treba postaviti visoke kriterije kakvoće kako bi se ograničile bilo kakve subvencije odobrene za takve proizvode u slučajevima kada količine koje pokrivaju izvozne dozvole premašuju ili će vjerojatno premašiti uobičajene količine.
(6)
Nužno je predvidjeti kontrole kako bi se osiguralo poštivanje ove Uredbe. Takve kontrole treba provoditi u skladu s Uredbom Komisije (EZ) br. 2090/2002 od 26. studenoga 2002. o utvrđivanju detaljnih pravila za primjenu Uredbe Vijeća (EEZ) br. 386/90 o fizičkim kontrolama koje se provode prilikom izvoza poljoprivrednih proizvoda koji ispunjavaju uvjete za subvenciju (6), a posebno moraju sadržavati organoleptički pregled te fizikalne i kemijske analize. Zahtjevu za subvencije treba u skladu s tim priložiti pisanu izjavu da dotični proizvodi ispunjavaju zahtjeve propisane u ovoj Uredbi.
(7)
Potrebno je predvidjeti određene jasno definirane analize kako bi se osigurala standardizacija fizikalnih i kemijskih kontrola.
(8)
Mjere predviđene ovom Uredbom u skladu su s mišljenjem Upravljačkog odbora za zajedničko uređenje tržišta poljoprivrednih proizvoda,
DONIJELA JE OVU UREDBU:
Članak 1.
1. Ne dovodeći u pitanje ostale odredbe Zajednice, a posebno Uredbe (EZ) br. 800/1999, izvozne subvencije odobravaju se samo za proizvode navedene u Prilogu I. ovoj Uredbi, u slučaju kada:
(a)
ispunjavaju uvjete utvrđene u Prilogu I. ovoj Uredbi; i
(b)
polje 44. izvozne deklaracije uključuje riječi „roba je u skladu s Uredbom (EZ) br. 903/2008”.
2. Za potrebe ove Uredbe, smatra se da su proizvodi koji su proizvedeni za prehranu ljudi, pa su stoga primjereni zbog upotrijebljenih sirovina, njihova priprema u zadovoljavajućim higijenskim uvjetima i njihovo pakiranje, pouzdani i primjerene tržišne kvalitete u smislu članka 21. Uredbe (EZ) br. 800/1999.
Članak 2.
Pri provođenju kontrola iz članka 5. Uredbe (EZ) br. 2090/2002, kontrole proizvoda obuhvaćene ovom Uredbom uključuju:
(a)
organoleptički pregled; i
(b)
fizikalnu i kemijsku analizu pomoću metoda utvrđenih u Prilogu II. ovoj Uredbi.
Članak 3.
Uredba (EZ) br. 2331/97 stavlja se izvan snage.
Upućivanje na Uredbu stavljenu izvan snage smatra se upućivanjem na ovu Uredbu i tumači se u skladu s korelacijskom tablicom u Prilogu IV.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. rujna 2008.

Labels: 0
3
17
15